**ОБВРСКА ЗА ПРИЈАВА НА ПРИВРЕМЕН ПРЕСТОЈ НА СТРАНЕЦ**

Иако веќе го имате наведено местото на планираниот престој во Република Словенија во барањето за издавање прва дозвола за привремен престој при дипломатското претставништво или конзулат, согласно со Законот за пријавување на живеалиште (Сл. весник на РС, бр. 52/16, со промени и дополнувања), потребно е да го пријавите престојот во Република Словенија, меѓутоа, само ако навистина привремено се населите на адреса во Република Словенија, или ако веќе привремено престојувате на адреса во Република Словенија.

**ШТО Е ПРИЈАВА НА ПРИВРЕМЕНО ЖИВЕАЛИШТЕ?**

Пријава на престој е пријавување на адреса, на која привремено ќе престојувате во Република Словенија.

**КАДЕ СЕ ПРИЈАВУВА ПРИВРЕМЕН ПРЕСТОЈ?**

Во управна единица во Република Словенија, на територијата каде привремено сте населени.

**КОЈ МОРА ДА ПРИЈАВИ ПРИВРЕМЕНО ЖИВЕАЛИШТЕ?**

Странец кој вистински престојува на конкретна адреса на територијата на Република Словенија.

Ако не престојувате во Република Словенија поради природата на работата (на пример: упатување на работа во странство), не е потребно пријавување на привремено живеалиште, а не е дозволено лажна пријава на адреса, каде што не престојувате.

**КОГА МОРА ДА ПРИЈАВИТЕ ПРИВРЕМЕН ПРЕСТОЈ?**

* **Во рок од 8 дена од денот на сместување во Република Словенија** – странец, кој во дипломатско конзуларното претставништво на РС ќе добие прва дозвола за престој, потврда за пријава на престој или виза за долгорочен престој.
* **Во рок од 8 дена од денот на промена на адреса во Република Словенија –** странец, кој веќе има соодветна дозвола за престој и пријавено привремено живеалиште на територијата на Република Словенија, ако на новата адреса ќе престојува повеќе од 90 дена.
* **Во рок од 8 дена од денот на врачување на дозволата –** странец, кој веќе престојува на адреса во Република Словенија и добива дозвола за привремен престој, потврда за пријава на престој или виза за долгорочен престој, само откако ќе се насели на таа адреса.

**КОГА ПРИЈАВАТА ЈА ВРШИ НАЕМОДАВАЧ?**

Доколку сте сместени кај наемодавач (на пр. во дом за самци, студентски дом, стан на лице, кое како дејност има регистрирано изнајмување соби односно сместување), кај кој престојувате повеќе од седум дена, вашето пријавување ќе го изврши наемодавачот.

Странецот кој ќе ја добие дозволата за престој **по населување** кај наемодавачот, мора да го **извести** наемодавачот за врачувањето на дозволата.

**ВРЕМЕ НА ПРИЈАВУВАЊЕ**

Привремениот престој се пријавува за период до две години односно за периодот на важност на дозволата за привремен престој, потврдата за пријава на престој или визата за долгорочен престој, ако истиот е пократок од две години.

Мора **повторно да го пријавите привремениот престој пред неговиот престанок**, доколку и по истек на овој рок сè уште привремено престојувате на таа адреса.

**ДОКАЗ ЗА ПРИЈАВА**

При пријавување на привремен престој мора да приложите важечка лична карта или пасош и доказ, дека имате право на престој на адреса, која ја пријавувате (може изјава за ваша сопственост или договор за наем, договор за поднаем, согласност на сопственик, еден ко-сопственик или наемодавач, доказ за уживање, употреба или служење на стан, доказ за станбено право, доказ за плодоуживање).

**КОГА НЕМАТЕ ОБВРСКА ЗА ПРИЈАВА?**

Доколку не се населите на адреса во Република Словенија или не престојувате на адресата.

**КОГА Е ПОТРЕБНО ДА СЕ ОДЈАВИ ПРЕСТОЈОТ?**

Во рок од 8 дена од отселување од адреса. Одјавата може да се направи и пред отселувањето, при што мора да го наведете датумот на отселувањето. Привремениот престој треба да се одјави, ако повеќе нема да престојувате во Република Словенија.

**КАДЕ СЕ ОДЈАВУВА ПРИВРЕМЕНИОТ ПРЕСТОЈ?**

Во која било управна единица во Република Словенија.

**ПОСТАПКА ЗА ПРОВЕРКА НА ВЕРОДОСТОЈНОСТ НА ПРИЈАВАТА ЗА ПРИВРЕМЕН ПРЕСТОЈ**

Ако од податоците или доказите, кои сте ги приложиле при пријава на престој или ако од податоците со кои располага управната единица произлезе сомнеж за нивната веродостојност, управната единица спроведува постапка за проверка на веродостојноста на пријавата на вашиот привремен престој. Управната единица во постапката ви го пријавува привремениот престој на адресата, која ја пријавувате, за периодот додека не ја провери веродостојноста на податоците односно доказите.

Ако управната единица во постапката утврди, дека податоците односно доказите се точни, постапката за проверка на веродостојноста на пријавата ја стопира со решение. Привремениот престој важи од денот на вашата пријава.

Но ако управната единица утврди, дека **не престојувате** на адресата која ја пријавувате, го **прекинува** привремениот престој во регистарот на население од денот на правосилноста на одлуката.

**ПОСТАПКА ЗА ОДБИВАЊЕ НА ПРИЈАВАТА ЗА ПРИВРЕМЕН ПРЕСТОЈ**

Доколку **не се исполнети условите за пријава на престојот** на адресата, која ја пријавувате, бидејќи:

- не сте приложиле докази, дека имате право на престој на адресата (договор за наем или поднаем, согласност на сопственикот или наемодавачот, друго);

- објектот, на адресата на која го пријавувате престојот нема регулирани куќни броеви или броеви на стан,

- дел од објектот, на адресата на која го пријавувате престојот не е станбен објект односно делот од објектот не е наменет за сместување,

- на адресата веќе има пријавено одреден број луѓе, согласно големината на корисната површина на делот од објектот, наменет за престој или сместување (8 m² корисна површина по пријавено лице)

управата единица во скратена постапка со одлука ја **одбива** вашата пријава на привремен престој.

**ПРЕКРШОЦИ ВО ВРСКА СО ПРИЈАВА И ОДЈАВА НА ПРЕСТОЈ**

Може да бидете казнети за прекршок со глоба од 200 до 600 евра, доколку:

* не го пријавите престојот во рок од 8 дена од населувањето на адресата односно од врачувањето на дозволата за престој (или потврдата за пријавување на престој или виза за долгорочен престој);
* не го одјавите привремениот престој во рок од 8 дена од отселувањето;
* при пријава или одјава не наведете точни податоци (исто така доколку се пријавите на адреса, каде што не престојувате);
* во постапката за утврдување на престој се утврди, дека не сте ги исполниле обврските за пријавување;
* во постапката за проверка на веродостојноста на пријавата се утврди, дека всушност не престојувате на адресата, која ја пријавувате.